               EURÓPSKA KOMISIA
            V Bruseli21. 3. 2022
            COM(2022) 117 final
            2022/0082(NLE)

            Návrh
            ROZHODNUTIE RADY
            o uzavretí zmien Medzinárodnej dohody o cukre z roku 1992

               DÔVODOVÁ SPRÁVA

               1.KONTEXT NÁVRHU

               •Dôvody a ciele návrhu

                  Únia je zmluvnou stranou Medzinárodnej dohody o cukre
                     11 (ďalej len „dohoda“) a členom Medzinárodnej organizácie pre cukor (ďalej len „organizácia ISO“). Rozhodnutím Rady (EÚ) 2017/2242 z 30. novembra 2017
                     22 a rozhodnutím Rady (EÚ) 2019/2136
                     33 Rada poverila Komisiu začať rokovania s ostatnými zmluvnými stranami dohody s cieľom modernizovať dohodu, najmä pokiaľ ide o nesúlad medzi počtom hlasov a finančnými príspevkami členov na jednej strane a ich relatívnym postavením na svetovom trhu s cukrom na druhej strane.

                  Zmena dohody bola prerokovaná v konzultácii s pracovnou skupinou pre komodity (PROBA) a je v súlade so smernicami na rokovania, ktoré prijala Rada. Zmeny sa týkajú týchto troch oblastí: administratívneho rozpočtu a príspevkov členov podľa článku 25; rozšírenia cieľov, štúdií, hodnotení a výskumných činností s cieľom umožniť zahrnutie ďalších výrobkov cukrovarníckeho priemyslu (najmä bioetanolu) do rozsahu pôsobnosti článkov 1, 32, 33 a 34 a pravidiel vymenovania výkonného riaditeľa podľa článku 23.

                  Na 59. zasadnutí Medzinárodnej rady pre cukor, ktoré sa konalo 26. novembra 2021, Medzinárodná rada pre cukor jednomyseľne hlasovala za to, aby sa členom organizácie ISO odporučilo zmeniť dohodu v súlade s výsledkom rokovaní.

                  Cieľom tohto rozhodnutia Rady je schváliť zmeny a určiť osobu alebo osoby splnomocnené uložiť v mene Únie oznámenie o prijatí zmeny na určenom mieste.

               2.PRÁVNY ZÁKLAD

                  V súlade s článkom 207 ods. 4 a článkom 218 ods. 6 písm. a) bodom v) ZFEÚ by Komisia ako vyjednávač zmien dohody mala po udelení súhlasu Európskeho parlamentu predložiť Rade návrh na uzavretie zmien dohody.

               3.VPLYV NA ROZPOČET

                  Podľa súčasných pravidiel o finančných príspevkoch do rozpočtu organizácie ISO sa podiel finančného príspevku Únie od roku 1992 takmer nezmenil, hoci sa odvtedy podstatne zmenil svetový trh s cukrom, a predovšetkým relatívne postavenie Únie na tomto trhu. Únia mala teda v uplynulých rokoch neprimerane vysoký podiel na rozpočtových nákladoch
                     44.

                  Po schválení zmeny článku 25 dohody, ktorým sa riadi prijímanie administratívneho rozpočtu a príspevkov členov, bude výpočet rozdelenia hlasov lepšie zodpovedať súčasnému svetovému trhu s cukrom. Stanovuje sa prechodné obdobie maximálne desiatich rokov, počas ktorého je ročná zmena počtu hlasov obmedzená na 15 % v prvých piatich rokoch a na 20 % počas zvyšnej časti prechodného obdobia. Zmenou metódy výpočtu sa zníži počet hlasov pridelených EÚ na rozpočtové účely, čím sa následne zníži príspevok EÚ do rozpočtu ISO.

               4.ĎALŠIE PRVKY

               •Podrobné vysvetlenie konkrétnych ustanovení návrhu

                  V súlade s článkom 44 ods. 1 dohody každý člen oznámi depozitárovi prijatie zmeny v lehote stanovenej radou ISC. Podľa harmonogramu, ktorý schválila rada ISC, musia členovia do 25. novembra 2022 získať súhlas so zmenami v súlade so svojimi ústavnými postupmi. Po získaní súhlasu musia členovia predložiť depozitárne oznámenie o prijatí zmien generálnemu tajomníkovi Organizácie Spojených národov v New Yorku, a to pred 30. júnom 2023.

               2022/0082 (NLE)

               Návrh

               ROZHODNUTIE RADY

               o uzavretí zmien Medzinárodnej dohody o cukre z roku 1992

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 v spojení s článkom 218 ods. 6 druhým pododsekom písm. a) bodom v),

               so zreteľom na návrh Európskej komisie,

               so zreteľom na súhlas Európskeho parlamentu,

               keďže:

               (1)Únia je zmluvnou stranou Medzinárodnej dohody o cukre z roku 1992 (ďalej len „dohoda“), ktorá bola uzavretá Úniou rozhodnutím Rady 92/580/EHS
                  5
               , a členom Medzinárodnej organizácie pre cukor (ďalej len „organizácia ISO“).

               (2)Na základe poverenia udeleného rozhodnutiami Rady (EÚ) 2017/2242
                  6
                a (EÚ) 2019/2136
                  7
                Komisia v mene Únie rokovala s ostatnými členmi ISO o zmene dohody pod vedením Konferencie Organizácie Spojených národov pre obchod a rozvoj.

               (3)Rokovania o zmenách dohody sa ukončili a Medzinárodná rada pre cukor schválila znenie na svojom 57. zasadnutí v novembri 2020 a 58. zasadnutí v júni 2021.

               (4)Medzinárodná rada pre cukor v súlade s postupom stanoveným v článku 44 dohody musí odporučiť členom Medzinárodnej organizácie pre cukor akékoľvek zmeny dohodnuté počas rokovaní.

               (5)Rozhodnutím Rady (EÚ) 2021/1851
                  8
                sa Komisia poverila hlasovať za odporúčanie členom ISO, aby zmenili dohodu, a to počas osobitného hlasovania, ktoré sa uskutočnilo na 59. zasadnutí Medzinárodnej rady pre cukor v novembri 2021. Medzinárodná rada pre cukor hlasovala jednomyseľne za.

               (6)Podľa článku 44 ods. 1 dohody má každý člen ISO oznámiť depozitárovi svoje prijatie zmien.

               (7)Zmeny dohody by mala schváliť Únia,

               PRIJALA TOTO ROZHODNUTIE:

               Článok 1

               Týmto sa v mene Únie schvaľujú zmeny Medzinárodnej dohody o cukre z roku 1992.

               Znenie zmien je pripojené k tomuto rozhodnutiu.

               Článok 2

               Komisia v mene Únie oznámi depozitárovi prijatie zmien, ako sa stanovuje v článku 44 ods. 1 dohody s cieľom vyjadriť súhlas Únie s tým, že bude zmenenou dohodou viazaná.

               Článok 3

               Toto rozhodnutie nadobúda účinnosť […].
                  9

               V Bruseli

                     Za Radu

                     predseda

                        FINANČNÝ VÝKAZ

                        FinancSt/10/
                           PSH/cl/830164

                        6.22.2022.1

                        DÁTUM: 1. 2. 2022

                        1.

                        ROZPOČTOVÝ OKRUH:

                        14 20 03 06 Medzinárodné organizácie a dohody

                        ROZPOČTOVÉ PROSTRIEDKY:

                        B2022 5 300 000 EUR

                        2.

                        NÁZOV:

                        Návrh rozhodnutia Rady o uzavretí zmien Medzinárodnej dohody o cukre z roku 1992

                        3.

                        PRÁVNY ZÁKLAD: Článok 207 ods. 4 a článok 218 ods. 6 písm. a) bod v) Zmluvy o fungovaní Európskej únie.

                        4.

                        CIELE:

                        Cieľom tohto rozhodnutia Rady je schváliť zmeny a určiť osobu alebo osoby splnomocnené uložiť v mene Únie oznámenie o schválení zmeny na určenom mieste v súlade s článkom 44 ods. 1 dohody.

                        Zmena sa týka administratívneho rozpočtu a príspevkov členov (článok 25); rozšírenia cieľov, štúdií, hodnotení a výskumných činností s cieľom umožniť zahrnutie ďalších výrobkov cukrovarníckeho priemyslu (najmä bioetanolu) do rozsahu pôsobnosti článkov 1, 32, 33 a 34 a pravidiel vymenovania výkonného riaditeľa (článok 23).

                        Článok 25 predovšetkým ponúka revidovanú metódu výpočtu a účinnejší mechanizmu aktualizácie úprav s cieľom normalizovať podiel EÚ na rozpočtových nákladoch a zodpovednosť v rámci organizácie ISO.

                        5.

                        FINANČNÉ DÔSLEDKY

                        12-MESAČNÉ OBDOBIE

                           (v mil. EUR)

                        BEŽNÝ ROZPOČTOVÝ ROK

                        2022

                        (v mil. EUR)

                        NASLEDUJÚCI ROZPOČTOVÝ ROK

                        2023

                        (v mil. EUR)

                        5.0.

                        VÝDAVKY

                        –
                              Z ROZPOČTU EÚ
                           (NÁHRADY/INTERVENCIE)

                        –
                              VÝDAVKY NÁRODNÝCH ORGÁNOV

                        –
                              INÉ

                        –

                        –

                        –

                        5.1.

                        PRÍJMY

                        –
                              VLASTNÉ ZDROJE EÚ (POPLATKY/CLÁ)

                        –
                              VNÚTROŠTÁTNE

                        2024 (v mil. EUR)

                        5.0.1.

                        ODHADOVANÉ VÝDAVKY

                              –

                        5.1.1.

                        ODHADOVANÉ PRÍJMY

                        5.2.

                        SPÔSOB VÝPOČTU:

                        6.0.

                        MOŽNO PROJEKT FINANCOVAŤ Z ROZPOČTOVÝCH PROSTRIEDKOV ZAČLENENÝCH DO PRÍSLUŠNEJ KAPITOLY BEŽNÉHO ROZPOČTU?

                        ÁNO

                        6.1.

                        MOŽNO PROJEKT FINANCOVAŤ PRESUNOM MEDZI JEDNOTLIVÝMI KAPITOLAMI BEŽNÉHO ROZPOČTU?

                        –

                        6.2.

                        BUDE POTREBNÝ DOPLŇUJÚCI ROZPOČET?

                        –

                        6.3.

                        BUDE POTREBNÉ ZAČLENIŤ ROZPOČTOVÉ PROSTRIEDKY DO BUDÚCICH ROZPOČTOV?

                        ÁNO

                        POZNÁMKY:

                        Návrh môže mať finančné dôsledky od roku 2024, ale v súčasnosti ich nemožno kvantifikovať. Podiel Únie na finančnom príspevku sa bude líšiť v závislosti od konečného počtu hlasov pridelených EÚ po zmene dohody. Podiel EÚ sa s najväčšou pravdepodobnosťou zníži.

                     (1)
                  1
                        Rozhodnutie Rady z 13. novembra 1992 o podpísaní a uzavretí Medzinárodnej dohody o cukre z roku 1992 (92/580/EHS) (Ú. v. ES L 379, 23.12.1992, s. 15).

                     (2)
                  2
                        Rozhodnutie Rady (EÚ) 2017/2242 z 30. novembra 2017 o poverení začať rokovania o zmene Medzinárodnej dohody o cukre z roku 1992 (Ú. v. EÚ L 322, 7.12.2017, s. 29).

                     (3)
                  3
                        Rozhodnutie Rady (EÚ) 2019/2136 z 5. decembra 2019 o poverení začať rokovania s cieľom zmeniť Medzinárodnú dohodu o cukre z roku 1992 (Ú. v. EÚ L 324, 13.12.2019, s. 3 – 4).

                     (4)
                  4
                        Finančný príspevok každého člena do ročného rozpočtu organizácie ISO sa vypočítava na základe počtu hlasov stanoveného podľa článku 25 a sumy za hlas.

                     (5)

                        Rozhodnutie Rady z 13. novembra 1992 o podpísaní a uzavretí Medzinárodnej dohody o cukre z roku 1992 (92/580/EHS) (Ú. v. ES L 379, 23.12.1992, s. 15).

                     (6)

                        Rozhodnutie Rady (EÚ) 2017/2242 z 30. novembra 2017 o poverení začať rokovania o zmene Medzinárodnej dohody o cukre z roku 1992 (Ú. v. EÚ L 322, 7.12.2017, s. 29).

                     (7)

                        Rozhodnutie Rady (EÚ) 2019/2136 z 5. decembra 2019 o poverení začať rokovania s cieľom zmeniť Medzinárodnú dohodu o cukre z roku 1992 (Ú. v. EÚ L 324, 13.12.2019, s. 3 – 4).

                     (8)

                        Rozhodnutie Rady (EÚ) 2021/1851 z 15. októbra 2021 o pozícii, ktorá sa má v mene Európskej únie zaujať v Medzinárodnej rade pre cukor, pokiaľ ide o zmeny Medzinárodnej dohody o cukre z roku 1992 a harmonogram ich vykonávania (Ú. v. EÚ L 374, 22.10.2021, s. 49 – 51).

                     (9)

                        Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.

    ---documentbreak---

               EURÓPSKA KOMISIA
            V Bruseli21. 3. 2022
            COM(2022) 117 final

            PRÍLOHA
            k
            návrhu ROZHODNUTIA RADY
            o uzavretí zmien Medzinárodnej dohody o cukre z roku 1992

               PRÍLOHA

               Medzinárodná dohoda o cukre z roku 1992 (ďalej len „dohoda“) sa mení takto:

               1. Článok 1 sa nahrádza takto:

               „Článok 1

               Ciele

               Vzhľadom na podmienky rezolúcie 93 (IV) prijatej Konferenciou Organizácie Spojených národov o obchode a rozvoji má Medzinárodná dohoda o cukre z roku 1992 (ďalej len „táto dohoda“) tieto ciele:

               a)zabezpečiť posilnenú medzinárodnú spoluprácu v súvislosti s celosvetovou problematikou cukru a sladidiel, ako aj so súvisiacimi otázkami vrátane výroby bioenergie a paliva s etanolom z cukrodarných rastlín;

               b)poskytnúť fórum pre medzivládne konzultácie o trhoch s cukrom a sladidlami, o trhoch s vedľajšími produktmi cukrovarníckeho priemyslu, ako aj s palivom s etanolom z cukrodarných rastlín;

               c)uľahčovať obchod zhromažďovaním a poskytovaním informácií o svetovom trhu s cukrom a ďalšími sladidlami, ako aj s bioenergiou a palivom s etanolom z cukrodarných rastlín;

               d)podporovať zvýšený dopyt po cukre a cukrodarných rastlinách, najmä na nepotravinárske účely.“

               2.V článku 23 sa odsek 1 nahrádza takto:

               „1. Rada na základe osobitného hlasovania vymenúva výkonného riaditeľa na obdobie štyroch rokov. Vymenovanie radou sa uskutoční najmenej šesť mesiacov pred začiatkom funkčného obdobia výkonného riaditeľa. Rada môže na základe osobitného hlasovania opätovne vymenovať výkonného riaditeľa na druhé štvorročné obdobie. Výkonný riaditeľ nesmie byť vymenovaný na viac ako dve funkčné obdobia. O osobitných podmienkach vymenovania výkonného riaditeľa rozhoduje rada.“

               3.Článok 25 sa nahrádza takto:

               „Článok 25

               Prijatie administratívneho rozpočtu a príspevky členov

               1. Na účely tohto článku majú členovia 2 000 hlasov.

               2. a)Každý člen má počet hlasov, ktorý sa určí v súlade s odsekom 3.

               b)Žiaden člen nemá menej než 6 hlasov.

               c)Čiastkové hlasy nie sú prípustné. Pri výpočte je povolené zaokrúhľovanie s cieľom zabezpečiť, aby bol pridelený plný počet hlasov.

               3.Hlasy sa určujú každoročne podľa tohto postupu: každý rok od roku 2023 v čase, keď Medzinárodná organizácia pre cukor uverejní ročenku, sa počet hlasov každého člena vypočíta na základe týchto ukazovateľov a ich relatívnej váhy:

               ·20 percent hlasov na základe pomerného podielu daného člena na celkovom vývoze členov plus

               ·20 percent hlasov na základe pomerného podielu daného člena na celkovom dovoze členov plus

               ·20 percent hlasov na základe pomerného podielu daného člena na celkovej produkcii členov plus

               ·20 percent hlasov na základe pomerného podielu daného člena na celkovej spotrebe členov plus

               ·20 percent hlasov na základe pomerného podielu daného člena na faktore platobnej schopnosti všetkých členov (Ability to Pay Factor – APF). Faktor platobnej schopnosti zodpovedá najnovším uverejneným odhadom rozdelenia výdavkov Organizácie Spojených národov.

               Počet hlasov každého člena sa vypočíta pre každý z uvedených ukazovateľov s použitím priemeru daného ukazovateľa za posledných päť rokov, ktorý bol uverejnený v najnovšom vydaní ročenky Medzinárodnej organizácie pre cukor. Výkonný riaditeľ vypočíta podiel každého člena na celkovom počte všetkých členov pre uvedené ukazovatele. Všetky uvedené údaje sa členom poskytnú v čase výpočtu.

               4.V prípade pristúpenia člena alebo členov po nadobudnutí platnosti tejto dohody sa ich hlasy určia na základe výpočtového kľúča podľa odsekov 2 a 3. Hlasy existujúcich členov sa zodpovedajúcim spôsobom prepočítajú tak, aby celkový počet hlasov zostal na úrovni 2 000 hlasov.

               5.V prípade vystúpenia člena alebo členov sa hlasy vystupujúceho člena alebo členov prerozdelia medzi zostávajúcich členov na základe prepočítaných podielov piatich ukazovateľov členov tak, aby celkový počet hlasov všetkých členov zostal na úrovni 2 000 hlasov.

               6. Prechodné opatrenie:

               a)Na účely stanovenia východiskového bodu pre výpočet úprav sa bude vychádzať zo stavu členstva a hlasovania v roku 2022.

               b)Počas prvých piatich rokov prechodného obdobia nesmie byť počet hlasov každého člena vyšší alebo nižší o viac ako 15 % než počet hlasov dohodnutých pre predchádzajúci rok a v priebehu ďalších piatich rokov prechodného obdobia nesmie byť počet hlasov každého člena vyšší alebo nižší o viac ako 20 % než počet hlasov dohodnutých pre predchádzajúci rok. Zaokrúhlenie je povolené s výnimkou prípadov, keď v dôsledku zaokrúhľovania v súlade s ustanoveniami odseku 2 písm. c) počet hlasov pridelených členovi prekročí dohodnuté percentuálne podiely.

               c)Na účely stanovenia príspevku na jeden hlas sa hlasy, ktoré neboli využité z dôvodu uplatnenia odseku 6 písm. b), neprerozdelia medzi ostatných členov. Príspevok na jeden hlas sa preto určí na základe prepočítaného počtu celkových hlasov za predpokladu, že ich počet neprekročí 2 000 hlasov.

               d)Prechodné opatrenie sa uplatňuje najviac 10 rokov.

               7. Ustanovenia článku 26 ods. 2 týkajúce sa pozastavenia hlasovacích práv v prípade nesplnenia povinností sa na tento článok nevzťahujú.

               8. V druhej polovici každého roka rada prijme administratívny rozpočet organizácie na nasledujúci rok a určí výšku príspevku členov na jeden hlas, ktorý je potrebný na splnenie uvedeného rozpočtu, pričom zohľadní ustanovenia odseku 6 tohto článku.

               9.Príspevok každého člena do administratívneho rozpočtu sa vypočíta vynásobením príspevku na jeden hlas počtom hlasov, ktoré daný člen podľa tohto článku má, takto:

               a)v prípade členov, ktorí sú členmi v čase konečného prijatia administratívneho rozpočtu, platí počet hlasov, ktoré v tom čase majú, a

               b)v prípade členov, ktorí sa stanú členmi po prijatí administratívneho rozpočtu, platí počet hlasov, ktoré dostanú v čase nadobudnutia členstva, upravený úmerne k zostávajúcemu obdobiu, na ktoré sa rozpočet alebo rozpočty vzťahujú; príspevky stanovené pre ostatných členov sa nemenia.

               10.Rada môže na základe osobitného hlasovania prijať také opatrenie, ktoré považuje za vhodné na zmiernenie účinkov na príspevky členov, ktoré vyplývajú z možného obmedzenia počtu členov v čase prijatia administratívneho rozpočtu na rok 2024 alebo z akéhokoľvek ďalšieho výrazného poklesu počtu členov po tomto období.“

               4.Článok 32 sa nahrádza takto:

               „Článok 32

               Informácie a štúdie

               1.Organizácia pôsobí ako centrum pre zber a uverejňovanie štatistických informácií a štúdií o svetovej výrobe, cenách, vývoze a dovoze, spotrebe a zásobách výrobkov z cukru, ako aj o daniach z týchto výrobkov.

               2. Členovia sa zaväzujú poskytnúť v lehote, ktorá môže byť stanovená v rokovacom poriadku, všetky dostupné štatistiky a informácie, ktoré môžu byť v týchto pravidlách určené ako potrebné na to, aby organizácia mohla vykonávať svoje funkcie podľa tejto dohody. V prípade potreby použije organizácia relevantné informácie, ktoré môže mať k dispozícii z iných zdrojov. Organizácia nezverejňuje žiadne informácie, ktoré by mohli slúžiť na identifikáciu činností osôb alebo spoločností, ktoré vyrábajú, spracúvajú alebo uvádzajú na trh výrobky z cukru.“

               5.Článok 33 sa nahrádza takto:

               „Článok 33

               Hodnotenie trhu, spotreba a štatistika

               1. Rada zriadi výbor pre hodnotenie trhu, spotrebu a štatistiku v súvislosti s výrobkami z cukru, zložený zo všetkých členov, ktorému predsedá výkonný riaditeľ.

               2. Výbor priebežne skúma vývoj na svetovom trhu pre výrobky z cukru a informuje členov o výsledkoch svojich rokovaní. Na tento účel sa zvyčajne schádza dvakrát ročne. V rámci preskúmania výbor zohľadní všetky relevantné informácie, ktoré organizácia zhromažďuje podľa článku 32.

               3. Výbor bude pracovať v týchto oblastiach:

               a)príprava štatistiky pre výrobky z cukru a štatistická analýza výroby, spotreby, zásob, cien výrobkov z cukru a medzinárodného obchodu s nimi;

               b)analýza trhového správania a faktorov, ktoré ho ovplyvňujú, s osobitným dôrazom na účasť rozvojových krajín na svetovom obchode;

               c)analýza dopytu po výrobkoch z cukru vrátane účinkov používania akejkoľvek formy prírodných a umelých náhrad výrobkov z cukru na svetový obchod a spotrebu výrobkov z cukru;

               d)iné otázky, ktoré schváli rada.

               4. Rada každý rok posúdi návrh budúceho pracovného programu s odhadovanými požiadavkami na zdroje, ktorý vypracuje výkonný riaditeľ.“

               6.Článok 34 sa nahrádza takto:

               „Článok 34

               Výskum a vývoj

               Na dosiahnutie cieľov stanovených v článku 1 môže rada pomáhať pri vedeckom výskume a vývoji, pokiaľ ide o úspory v súvislosti s výrobkami z cukru, ako aj pri šírení výsledkov dosiahnutých v tejto oblasti. Na tento účel môže rada spolupracovať s medzinárodnými organizáciami a výskumnými inštitúciami pod podmienkou, že rade nevzniknú žiadne dodatočné finančné záväzky.“

               7.Názov prílohy sa nahrádza takto:

               „Rozdelenie hlasov pôvodne dohodnuté v roku 1992“.


               EURÓPSKA KOMISIA
            V Bruseli21. 3. 2022
            COM(2022) 116 final
            2022/0081(NLE)

            Návrh
            ROZHODNUTIE RADY
            o pozícii, ktorá sa má prijať v mene Európskej únie v rámci prípravy na 19. zasadanie konferencie zmluvných strán Dohovoru o medzinárodnom obchode s ohrozenými druhmi voľne žijúcich živočíchov a rastlín (COP19 CITES)

               DÔVODOVÁ SPRÁVA

               1.Predmet návrhu

               Tento návrh sa týka rozhodnutia o pozícii, ktorá sa má prijať v mene Únie v rámci prípravy na 19. zasadanie konferencie zmluvných strán Dohovoru o medzinárodnom obchode s ohrozenými druhmi voľne žijúcich živočíchov a rastlín v súvislosti s plánovanými zmenami príloh k dohovoru.

               2.Kontext návrhu

               2.1.Dohovor o medzinárodnom obchode s ohrozenými druhmi voľne žijúcich živočíchov a rastlín

               Cieľom Dohovoru o medzinárodnom obchode s ohrozenými druhmi voľne žijúcich živočíchov a rastlín (ďalej len „dohovor“ alebo „dohovor CITES“) je ochrana voľne žijúcich živočíchov a rastlín s cieľom zabrániť ich nadmernému využívaniu prostredníctvom medzinárodného obchodu. Dohovor nadobudol platnosť 1. júla 1975.

               Európska únia a všetky jej členské štáty sú zmluvnými stranami dohovoru
                  1
               .

               2.2.Konferencia zmluvných strán dohovoru

               Konferencia zmluvných strán (CoP), ktorá bola zriadená podľa článku XI dohovoru, je riadiacim orgánom dohovoru. CoP zasadá každé dva až tri roky s cieľom preskúmať vykonávanie dohovoru. Na účely tohto návrhu CoP predovšetkým posudzuje a prijíma návrhy na zmenu zoznamov ohrozených druhov zvierat a rastlín, ktoré sa uvádzajú v prílohách I a II k dohovoru.

               2.3.Pripravované rozhodnutia konferencie zmluvných strán

               Konferencia zmluvných strán má na svojom 19. zasadaní (CoP19), ktoré sa uskutoční v dňoch 14. až 25. novembra 2022, rozhodnúť o návrhoch na zmenu príloh k dohovoru CITES (ďalej len „návrhy na zaradenie do zoznamu“). Účelom zaradenia jednotlivých (skupín) druhov do príloh je monitorovať a regulovať (príloha II) alebo vo všeobecnosti zakázať (príloha I) komerčný obchod s týmito druhmi.

               Prílohy, ktoré sú neoddeliteľnou súčasťou dohovoru, sú právne záväzné. Podľa článku XV ods. 1 písm. c) dohovoru zmeny, o ktorých rozhodla CoP, nadobúdajú platnosť 90 dní po skončení CoP.

               3.Pozícia, ktorá sa má prijať v mene Únie

               V súlade s článkom XV ods. 1 dohovoru môže ktorákoľvek zmluvná strana navrhnúť zmeny prílohy I alebo prílohy II, ktoré sa majú posúdiť na 19. zasadaní CoP. Znenie navrhovanej zmeny sa má oznámiť sekretariátu dohovoru najmenej 150 dní pred zasadaním, t. j. do 17. júna 2022.

               Okrem toho v súlade s článkom XVI dohovoru môže ktorákoľvek zmluvná strana predložiť sekretariátu dohovoru zoznam druhov, ktoré považuje za druhy podliehajúce regulácii v rámci svojej jurisdikcie na účely predchádzania alebo obmedzenia nadmerného využívania druhov a ktoré považuje za druhy, v prípade ktorých je potrebná spolupráca ostatných zmluvných strán pri kontrole obchodu. Hoci takéto požiadavky možno predložiť kedykoľvek, v odseku 3 rezolúcie č. 9.25 (Rev. CoP18) konferencie zmluvných strán dohovoru CITES sa odporúča, aby zmluvná strana, ktorá má v úmysle zahrnúť určitý druh do prílohy III, informovala o svojom zámere sekretariát dohovoru najmenej tri mesiace pred zasadaním konferencie zmluvných strán. Zabezpečí sa tak, aby aktualizovaná príloha nadobudla platnosť v ten istý deň ako zmeny príloh I a II prijaté na zasadaní.

               Prijaté návrhy na zaradenie do zoznamu môžu mať vplyv na pravidlá EÚ, keďže si môžu vyžadovať zmeny príslušných právnych predpisov Únie, najmä prílohy k nariadeniu Rady (ES) č. 338/97
                  2
               , v ktorej je potrebné zohľadniť zmeny príloh k dohovoru. To by malo v prípade druhov, ktorých sa tieto zmeny týkajú, za následok zavedenie obmedzení týkajúcich sa ich vývozu z EÚ, ich dovozu do EÚ, ako aj obchodovania s nimi v rámci EÚ. Predloženie požiadavky podľa článku XVI dohovoru má podobné právne účinky.

               Odborníci z členských štátov EÚ a z Komisie posudzovali rôzne taxonomické skupiny v záujme identifikovania druhov, ktoré sú ohrozené v dôsledku medzinárodného obchodu a ako také by mohli spĺňať kritériá na zaradenie do jednej z príloh k dohovoru CITES, s cieľom predložiť návrhy a požiadavky zo strany Únie na zaradenie týchto druhov do zoznamu na 19. zasadaní konferencie zmluvných strán alebo v kontexte tohto zasadania. Výsledkom týchto úvah je 12 návrhov na zaradenie druhov do príloh I alebo II k dohovoru CITES, ktoré sa uvádzajú v návrhu rozhodnutia Rady.

               V prípade jedného druhu (Cuora galbinifrons) sa navrhuje jeho presun z prílohy II do prílohy I k dohovoru CITES v súlade so záverom výboru CITES pre zvieratá, že tento druh spĺňa kritériá na zaradenie do prílohy I
                  3
                v zmysle článku II ods. 1 dohovoru CITES, a to konkrétne kritériá, že danému druhu hrozí vyhynutie a má naň dosah obchodovanie s ním.

               V ďalších jedenástich návrhoch sa uvádza požiadavka, aby sa jednotlivé druhy alebo skupiny druhov (zaradené do vyššej taxonomickej úrovne) nanovo zaradili do prílohy II k dohovoru CITES v súlade s kritériami uvedenými v článku II ods. 2 dohovoru a v súlade s dodatočnými usmerneniami uvedenými v rezolúcii CoP č. 9.24 (Rev. CoP17). Pri každom z návrhov toto posúdenie vychádza z vedeckej literatúry a ďalších zdrojov vedeckých informácií, medzi ktoré patrí kategorizácia druhov podľa Červenej knihy ohrozených druhov zostavenej Medzinárodnou úniou na ochranu prírody (IUCN), pričom sa (v prípade ich dostupnosti) vychádza aj z obchodných údajov zaznamenaných v databáze CITES o obchode, ako aj zo špecifických informácií týkajúcich sa jednotlivých krajín, ktoré súvisia so stavom ochrany predmetných druhov a s existujúcimi opatreniami na ich ochranu.

               Tieto návrhy na zaradenie do zoznamu boli posúdené na zasadaniach skupiny expertov zastupujúcich orgány členských štátov zodpovedné za správu dohovoru CITES a na ad hoc stretnutí zástupcov vedeckých orgánov členských štátov zodpovedných za tento dohovor. V súlade s rezolúciou CoP č. 9.24 (Rev. CoP17) Komisia zároveň viedla konzultácie so štátmi výskytu druhov, pri ktorých sa uvažuje o ich zaradení do zoznamu. Komisia sa zaujímala o ich názory na možné zaradenie druhov do zoznamu v rámci dohovoru a vyzvala ich, aby sa podelili o relevantné vedecké informácie, pričom štáty výskytu, ktoré vyjadrili podporu určitému návrhu na zaradenie do zoznamu, požiadala, aby sa pripojili k EÚ prostredníctvom predloženia návrhu sekretariátu dohovoru. Osobitné stretnutia so zainteresovanými stranami EÚ a so zástupcami tretích krajín venované potenciálnym návrhom EÚ na zaradenie do zoznamu sú naplánované na jar 2022.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Daný pojem zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom EÚ“
                  4
               .

               4.1.2.Uplatnenie na tento prípad

               Konferencia zmluvných strán je orgán zriadený dohodou, konkrétne dohovorom CITES.

               Zmeny príloh I a II k dohovoru CITES, o ktorých má rozhodnúť CoP, predstavujú akty s právnymi účinkami. Keďže sú neoddeliteľnou súčasťou dohovoru, zmenené prílohy budú záväzné podľa medzinárodného práva.

               Hoci si oznámenie týkajúce sa prílohy III nevyžaduje rozhodnutie CoP, je vhodné, aby sa z dôvodu konzistentnosti zahrnulo do tohto rozhodnutia, keďže zmeny prílohy III majú vplyv aj na nariadenie Rady (ES) č. 338/97.

               Zmenami príloh sa nedopĺňa ani nemení inštitucionálny rámec dohovoru.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               Ak pripravovaný akt sleduje viacero cieľov zároveň alebo obsahuje viacero zložiek, ktoré sú nerozlučne spojené bez toho, aby jeden cieľ alebo zložka boli oproti ostatným vedľajšie, hmotnoprávny základ rozhodnutia podľa článku 218 ods. 9 ZFEÚ bude musieť výnimočne zahŕňať viaceré zodpovedajúce právne základy.

               4.2.2.Uplatnenie na tento prípad

               Pripravované rozhodnutia COP sledujú ciele a obsahujú zložky v oblasti „životného prostredia“ a „obchodu“. Tieto aspekty pripravovaného aktu sú nerozlučne spojené bez toho, aby jeden cieľ alebo zložka boli oproti ostatným vedľajšie.

               Hmotnoprávnym základom navrhovaného rozhodnutia sú preto tieto ustanovenia: článok 192 ods. 1 a článok 207 ods. 3 a ods. 4 prvý pododsek.

               4.3.Záver

               Právnym základom navrhovaného rozhodnutia by mal byť článok 192 ods. 1 a článok 207 ZFEÚ v spojení s článkom 218 ods. 9 ZFEÚ.

               2022/0081 (NLE)

               Návrh

               ROZHODNUTIE RADY

               o pozícii, ktorá sa má prijať v mene Európskej únie v rámci prípravy na 19. zasadanie konferencie zmluvných strán Dohovoru o medzinárodnom obchode s ohrozenými druhmi voľne žijúcich živočíchov a rastlín (COP19 CITES)

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 192 ods. 1 a článok 207 ods. 3 a ods. 4 prvý pododsek v spojení s jej článkom 218 ods. 9,

               so zreteľom na návrh Európskej komisie,

               keďže:

               (1)Rozhodnutím Rady (EÚ) 2015/451 zo 6. marca 2015 Únia uzavrela Dohovor o medzinárodnom obchode s ohrozenými druhmi voľne žijúcich živočíchov a rastlín
                  5
                (ďalej len „dohovor“), ktorý nadobudol platnosť 1. júla 1975.

               (2)Podľa článku XI ods. 3 dohovoru môže konferencia zmluvných strán okrem iného prijímať rozhodnutia o zmene príloh I a II k dohovoru.

               (3)Okrem toho podľa článku XVI dohovoru môže ktorákoľvek zmluvná strana predložiť sekretariátu dohovoru zoznam druhov, ktoré považuje za druhy podliehajúce regulácii v rámci svojej jurisdikcie na účely predchádzania alebo obmedzenia nadmerného využívania druhov a ktoré považuje za druhy, v prípade ktorých je potrebná spolupráca ostatných zmluvných strán pri kontrole obchodu.

               (4)Konferencia zmluvných strán dohovoru na svojom 19. zasadaní v dňoch 14. až 25. novembra 2022 rozhodne o návrhoch na zmenu príloh I a II k dohovoru CITES. Zmluvné strany musia dané návrhy sekretariátu dohovoru predložiť do 17. júna 2022.

               (5)Návrhy na zaradenie druhov do prílohy III, ktoré si nevyžadujú rozhodnutie konferencie zmluvných strán, sa však musia predložiť aspoň tri mesiace pred jedným z jej zasadaní.

               (6)Je vhodné stanoviť pozíciu, ktorá sa má prijať v mene Únie vzhľadom na návrhy na zaradenie do zoznamu, ktoré sa majú predložiť konferencii zmluvných strán, keďže zmeny príloh budú pre Úniu záväzné.

               (7)Navrhovaná pozícia, ktorá sa má prijať v súvislosti s návrhmi na zaradenie do zoznamu predloženými na účely posúdenia konferenciou zmluvných strán, vychádza z odbornej analýzy ich prínosov v súlade s kritériami stanovenými v dohovore a s prihliadnutím na najlepšie dostupné vedecké dôkazy. Tieto dôkazy slúžia na podporu konkrétnych návrhov na zaradenie do zoznamu, ktoré sú uvedené v tomto rozhodnutí, s cieľom zabezpečiť, aby sa obchodom s predmetnými druhmi neohrozilo ich prežitie vo voľnej prírode,

               PRIJALA TOTO ROZHODNUTIE:

               Článok 1

               Návrhy na zmenu príloh k dohovoru CITES, ktoré má Únia predložiť na 19. zasadaní konferencie zmluvných strán Dohovoru o medzinárodnom obchode s ohrozenými druhmi voľne žijúcich živočíchov a rastlín alebo v kontexte tohto zasadania, sú uvedené v prílohe 1.

               Článok 2

               Návrh na zaradenie do prílohy III k dohovoru CITES, ktorý má Únia predložiť pri príležitosti 19. zasadania konferencie zmluvných strán Dohovoru o medzinárodnom obchode s ohrozenými druhmi voľne žijúcich živočíchov a rastlín alebo v kontexte tohto zasadania, je uvedený v prílohe 2.

               Článok 3

               Toto rozhodnutie je určené Komisii.

               V Bruseli

                     Za Radu

                     predseda

                     (1)

                           Rozhodnutie Rady (EÚ) 2015/451 zo 6. marca 2015 o pristúpení Európskej únie k Dohovoru o medzinárodnom obchode s ohrozenými druhmi voľne žijúcich živočíchov a rastlín (CITES) (Ú. v. EÚ L 75, 19.3.2015, s. 1 – 3).

                     (2)

                        Nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (Ú. v. ES L 61, 3.3.1997, s. 1– 134).

                     (3)

                        Bod č. 20.3.8 súhrnného záznamu z 28. zasadania výboru, ktoré sa konalo v roku 2015. Viac informácií možno nájsť tu: https://cites.org/sites/default/files/eng/com/ac/28/E-AC28-SumRec.pdf.

                     (4)

                        Rozsudok Súdneho dvora zo 7. októbra 2014, Nemecko/Rada, C-399/12, ECLI:EU:C:2014:2258, body 61 až 64.

                     (5)

                           Ú. v. EÚ L 75, 19.3.2015, s. 1 – 3.

    ---documentbreak---

               EURÓPSKA KOMISIA
            V Bruseli21. 3. 2022
            COM(2022) 116 final

            PRÍLOHA
            k
            návrhu na rozhodnutie Rady
            o pozícii, ktorá sa má prijať v mene Európskej únie v rámci prípravy na 19. zasadanie konferencie zmluvných strán Dohovoru o medzinárodnom obchode s ohrozenými druhmi voľne žijúcich živočíchov a rastlín (COP19 CITES)

               PRÍLOHA 1

               Zmeny príloh I a II k dohovoru CITES, ktoré má navrhnúť EÚ

                        Taxonomická skupina

                        Taxón (bežný názov)

                        Návrh

                        Plazy

                        Physignathus cocincinus
                        (agama kočinčínska)

                        Zahrnúť do prílohy II.

                        Cuora galbinifrons
                        (kuora žltookrajová)

                        Presun z prílohy II do prílohy I.

                        Obojživelníky

                        Laotriton laoensis
                        (mlok pyskatý)

                        Zahrnúť do prílohy II.

                        Nulová kvóta (kód pôvodu W) na komerčné účely.

                        Agalychnis lemur
                        (rosnička Agalychnis lemur)

                        Zahrnúť do prílohy II.

                        Nulová kvóta (kód pôvodu W) na komerčné účely.

                        Ryby

                        všetky druhy patriace do čeľade Sphyrnidae (žralok kladivohlavý) doteraz nezaradené do prílohy II

                        Zahrnúť do prílohy II.

                        Bezstavovce

                        Thelenota ananas, T. anax,
                        T. rubralineata
                        (holotúrie)

                        Zahrnúť do prílohy II.

                        Stromy

                        Khaya spp.
                        (africký mahagón)
                        africké populácie

                        Zahrnúť do dodatku II s poznámkou č. 17.

                        Afzelia spp.
                        (afzélia druhu Afzelia quanzensis)
                        africké populácie

                        Zahrnúť do dodatku II s poznámkou č. 17.

                        Dipteryx spp.

                        Zahrnúť do dodatku II s poznámkou [č. 17].

                        Handroanthus spp.
                        (drevina Pau d’arco, známa aj ako lapacho); Tabebuia spp. a Roseodendron spp.

                        Zahrnúť do dodatku II s poznámkou č. 17.

                        Pterocarpus spp.
                        (santalovec)
                        africké populácie

                        Zahrnúť do dodatku II [s poznámkou č. 17].

                        Iné zariadenia

                        Rhodiola spp.

                        Zahrnúť do dodatku II s poznámkou č. 2.

    ---documentbreak--- NA ---documentbreak---

               EURÓPSKA KOMISIA
            V Bruseli21. 3. 2022
            COM(2022) 116 final

            PRÍLOHA
            k
            návrhu na rozhodnutie Rady
            o pozícii, ktorá sa má prijať v mene Európskej únie v rámci prípravy na 19. zasadanie konferencie zmluvných strán Dohovoru o medzinárodnom obchode s ohrozenými druhmi voľne žijúcich živočíchov a rastlín (COP19 CITES)

               PRÍLOHA 2

               Predloženie požiadavky EÚ na zmenu prílohy III k dohovoru CITES

               Virginijus SINKEVIČIUS

               komisár pre životné prostredie,

               oceány a rybárstvo

               V Bruseli

               Ref. Ares (2022) save number

               Vážená pani Ivonne Higuero

               generálna tajomníčka

               Dohovor o medzinárodnom obchode s ohrozenými
                  druhmi voľne žijúcich živočíchov a rastlín (CITES)

               Avenue de la Paix 8 – 14

               1211 Ženeva 10

               ŠVAJČIARSKO

               Vážená pani Higuero,

               v mene Európskej únie si Vám dovoľujem predložiť požiadavku podľa článku XVI ods. 1 dohovoru CITES na zaradenie tohto druhu do prílohy III k uvedenému dohovoru:

               Caribena versicolor.

               Ide o endemický druh, ktorý sa vyskytuje na ostrove Martinik (Francúzsko). K predloženej požiadavke je v súlade s článkom XVI ods. 4 uvedeného dohovoru pripojená kópia príslušného vnútroštátneho právneho predpisu uplatniteľného na ochranu tohto druhu.

               V súlade s odsekom 3 rezolúcie konferencie zmluvných strán č. 9.25 (Rev. CoP18) by mal tento doplnok do prílohy III nadobudnúť platnosť v rovnaký deň ako zmeny príloh I a II prijaté na 19. zasadaní konferencie zmluvných strán dohovoru.

               S úctou

               Virginijus SINKEVIČIUS

               Príloha:
                     Kópia francúzskeho dekrétu z 3. augusta 2017, ktorým sa stanovuje zoznam druhov triedy pavúkovce (Arachnidae), ktoré sa vyskytujú na území Martiniku a ktoré sú chránené na celom vnútroštátnom území, ako aj opatrenia na ich ochranu.


               EURÓPSKA KOMISIA
            V Bruseli12. 5. 2021
            COM(2021) 237 final
            2021/0121(NLE)
            Návrh
            ROZHODNUTIE RADY
            o pozícii, ktorá sa má zaujať v mene Európskej únie v Generálnej rade Svetovej obchodnej organizácie, pokiaľ ide o žiadosť Európskej únie o predĺženie platnosti výnimky WTO, ktorou sa povoľujú autonómne obchodné preferencie pre západný Balkán

               DÔVODOVÁ SPRÁVA

               1.Predmet návrhu

               Cieľom tohto návrhu je stanoviť pozíciu, ktorá sa má zaujať v mene Únie v Generálnej rade Svetovej obchodnej organizácie (ďalej aj „WTO“) v súvislosti s plánovaným prijatím rozhodnutia o predĺžení platnosti výnimky WTO, ktorou sa Európskej únii (ďalej len „EÚ“) umožňuje poskytovať západnému Balkánu autonómne obchodné preferencie.

               2.Kontext návrhu

               2.1.Dohoda o založení Svetovej obchodnej organizácie

               Dohoda o založení Svetovej obchodnej organizácie (ďalej len „Dohoda o založení WTO“) nadobudla platnosť 1. januára 1995.

               Európska únia je zmluvnou stranou uvedenej dohody.

               2.2.Konferencia ministrov a Generálna rada Svetovej obchodnej organizácie

               Podľa článku IV ods. 1 Dohody o založení WTO má Konferencia ministrov právo prijímať rozhodnutia o všetkých otázkach vzťahujúcich sa na všetky mnohostranné obchodné dohody.

               Podľa článku IV ods. 2 Dohody o založení WTO v období medzi zasadnutiami Konferencie ministrov jej funkcie vykonáva Generálna rada.

               Podľa článku IX ods. 1 Dohody o založení WTO Svetová obchodná organizácia obvykle prijíma rozhodnutia na základe konsenzu.

               2.3.Pripravovaný akt Generálnej rady WTO

               Podľa článku IX ods. 3 Dohody o založení WTO môže byť člen vo výnimočných prípadoch oslobodený od záväzku, ktorý mu bol uložený.

               V nadväznosti na žiadosť EÚ môže Generálna rada WTO prijať rozhodnutie o predĺžení platnosti existujúcej výnimky WTO, ktorou sa EÚ umožňuje poskytovať západnému Balkánu autonómne obchodné preferencie („pripravovaný akt“).

               Platnosť existujúcej výnimky uplynie 31. decembra 2021. Cieľom pripravovaného aktu je preto predĺžiť platnosť výnimky na obdobie do 31. decembra 2026.

               Pripravovaný akt sa stane pre členov WTO záväzným v súlade s článkom IX ods. 3, ako aj s článkom II ods. 2 Dohody o založení WTO, v ktorom sa stanovuje: „Dohody a súvisiace právne nástroje zahrnuté do príloh 1, 2 a 3 […] tvoria neoddeliteľnú súčasť tejto dohody a sú záväzné pre všetkých členov.“

               3.Pozícia, ktorá sa má zaujať v mene Únie

               Európsky parlament a Rada prijali 16. decembra 2020 nariadenie (EÚ) 2020/2172, ktorým predĺžili obdobie uplatňovania autonómnych obchodných preferencií na výrobky s pôvodom na západnom Balkáne (Albánsko, Bosna a Hercegovina, Kosovo
                  1*, Čierna Hora, Severné Macedónsko a Srbsko) do 31. decembra 2025
                  2
               . Obchodné preferencie boli pôvodne udelené nariadením Rady (ES) č. 2007/2000
                  3
               , pričom následne boli viackrát zmenené a ich platnosť bola predĺžená.

               Ak by sa neudelila výnimka zo záväzkov EÚ podľa článku I ods. 1 Všeobecnej dohody o clách a obchode z roku 1994 (ďalej len „GATT 1994“) a článku XIII GATT 1994 (v potrebnom rozsahu), zaobchádzanie poskytované prostredníctvom autonómnych obchodných preferencií by sa muselo rozšíriť na všetkých ostatných členov WTO.

               Od EÚ sa preto vyžaduje, aby predložila žiadosť o predĺženie platnosti výnimky WTO týkajúcej sa autonómnych obchodných preferencií, ktoré EÚ udeľuje západnému Balkánu, podľa článku IX ods. 3 Dohody o založení WTO, na ďalšie obdobie piatich rokov, a to do 31. decembra 2026. Okrem podania tejto žiadosti by EÚ mala zároveň podporiť jej prijatie v Generálnej rade WTO.

               Išlo by o štvrté predĺženie platnosti tejto výnimky, ktorá bola pôvodne udelená 8. decembra 2000 do 31. decembra 2006
                  4
               , pričom naposledy bola jej platnosť predĺžená 7. decembra 2016
                  5
               . Dôvodom na udelenie pôvodnej výnimky a na predĺženia jej platnosti je pretrvávajúca ťažká hospodárska situácia v regióne, ako aj to, že preferenčné zaobchádzanie s oprávnenými výrobkami, ktoré Únia poskytuje týmto krajinám, má podporiť hospodársky rozvoj spôsobom, ktorý je v súlade s cieľmi dohody GATT 1994.

               4.Právny základ

               4.1.Procesnoprávny základ

               4.1.1.Zásady

               V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

               Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán.

               4.1.2.Uplatnenie na tento prípad

               Generálna rada WTO je orgán zriadený dohodou, konkrétne Dohodou o založení WTO.

               Akt, ktorý má Generálna rada prijať, predstavuje akt s právnymi účinkami. Pripravovaný akt by bol záväzný podľa medzinárodného práva v súlade s článkom II ods. 2 a článkom IX ods. 3 Dohody o založení WTO.

               Pripravovaný akt nedopĺňa ani nemení inštitucionálny rámec danej dohody.

               Procesnoprávnym základom navrhovaného rozhodnutia je preto článok 218 ods. 9 ZFEÚ.

               4.2.Hmotnoprávny základ

               4.2.1.Zásady

               Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

               4.2.2.Uplatnenie na tento prípad

               Hlavný cieľ a obsah pripravovaného aktu sa týkajú spoločnej obchodnej politiky.

               Hmotnoprávnym základom navrhovaného rozhodnutia je preto článok 207 ods. 4 prvý pododsek.

               4.3.Záver

               Právnym základom navrhovaného rozhodnutia by mal byť článok 207 ods. 4 prvý pododsek v spojení s článkom 218 ods. 9 ZFEÚ.

               2021/0121 (NLE)

               Návrh

               ROZHODNUTIE RADY

               o pozícii, ktorá sa má zaujať v mene Európskej únie v Generálnej rade Svetovej obchodnej organizácie, pokiaľ ide o žiadosť Európskej únie o predĺženie platnosti výnimky WTO, ktorou sa povoľujú autonómne obchodné preferencie pre západný Balkán

               RADA EURÓPSKEJ ÚNIE,

               so zreteľom na Zmluvu o fungovaní Európskej únie, a najmä na jej článok 207 ods. 4 prvý pododsek v spojení s článkom 218 ods. 9,

               so zreteľom na návrh Európskej komisie,

               keďže:

               (1)Dohoda o založení Svetovej obchodnej organizácie (ďalej len „Dohoda o založení WTO“) bola uzavretá Úniou rozhodnutím Rady 94/800/ES
                  6
                a nadobudla platnosť 1. januára 1995.

               (2)Podľa článku II ods. 2 Dohody o založení WTO dohody a súvisiace právne nástroje zahrnuté do príloh 1, 2 a 3 (ďalej len „mnohostranné obchodné dohody“) vrátane Všeobecnej dohody o clách a obchode 1994 (ďalej len „GATT 1994“) tvoria neoddeliteľnú súčasť tejto dohody a sú záväzné pre všetkých členov.

               (3)Podľa článku IV ods. 1 Dohody o založení WTO môže Konferencia ministrov prijímať rozhodnutia o všetkých otázkach vzťahujúcich sa na všetky mnohostranné obchodné dohody. Konferencia ministrov sa skladá zo zástupcov všetkých členov a zasadá aspoň raz za dva roky. Podľa článku IV ods. 2 Dohody o založení WTO v období medzi zasadnutiami Konferencie ministrov má jej funkcie vykonávať Generálna rada. Podľa článku IX ods. 1 uvedenej dohody WTO obvykle prijíma rozhodnutia konsenzom.

               (4)V súlade s článkom IX ods. 3 Dohody o založení WTO môže Konferencia ministrov vo výnimočných prípadoch rozhodnúť o oslobodení od záväzku, ktorý je členovi uložený Dohodou o založení WTO alebo ktorýmikoľvek mnohostrannými obchodnými dohodami.

               (5)Prvýkrát bola Únii výnimka z jej záväzkov podľa článku I ods. 1 GATT 1994 udelená 8. decembra 2000 do 31. decembra 2006
                  7
               , pričom naposledy bola jej platnosť predĺžená 7. decembra 2016 do 31. decembra 2021, a to v rozsahu potrebnom na to, aby sa Únii umožnilo poskytovať preferenčné zaobchádzanie s oprávnenými výrobkami s pôvodom na západnom Balkáne.

               (6)Európsky parlament a Rada prijali 16. decembra 2020 nariadenie (EÚ) 2020/2172 a znovu predĺžili obdobie uplatňovania autonómnych obchodných preferencií pre západný Balkán (Albánsko, Bosna a Hercegovina, Kosovo
                  8
               , Čierna Hora, Severné Macedónsko a Srbsko) do 31. decembra 2025
                  9
               .

               (7)Ak by sa neudelilo oslobodenie od záväzkov v rámci WTO, autonómne obchodné preferencie, ktoré Únia uplatňuje do 31. decembra 2025 pre západný Balkán, by sa muselo rozšíriť na všetkých ostatných členov WTO.

               (8)Žiadosť o predĺženie platnosti výnimky WTO, ktorou sa povoľujú autonómne obchodné preferencie pre západný Balkán, je opodstatnená vzhľadom na pretrvávajúcu ťažkú hospodársku situáciu v regióne a na to, že preferenčné zaobchádzanie pre oprávnené výrobky, ktoré Únia poskytuje týmto krajinám, je určené na podporu hospodárskeho rozvoja spôsobom, ktorý je v súlade s cieľmi GATT 1994, a nevytvára prekážky v obchode s ostatnými členmi WTO. Výnimočné okolnosti opodstatňujúce predĺženie platnosti výnimky uvedenej v článku I ods. 1 a článku XIII GATT 1994 sa preto stále uplatňujú.

               (9)Je vhodné stanoviť pozíciu, ktorá sa má zaujať v mene Únie v Generálnej rade WTO, keďže predĺženie platnosti výnimky WTO týkajúcej sa autonómnych obchodných preferencií, ktoré Únia udeľuje západnému Balkánu, bude pre členov WTO záväzným,

               PRIJALA TOTO ROZHODNUTIE:

               Článok 1

               Pozícia, ktorá sa má v mene Únie zaujať v Generálnej rade Svetovej obchodnej organizácie (WTO), je požiadať o predĺženie platnosti existujúcej výnimky WTO týkajúcej sa autonómnych obchodných preferencií udelených Úniou západnému Balkánu do 31. decembra 2026 a podporiť prijatie tejto žiadosti.

               Článok 2

               Toto rozhodnutie je určené Komisii.

               V Bruseli

                     Za Radu

                     predseda/predsedníčka

                     (1)
                  *
                        Týmto označením nie sú dotknuté pozície k štatútu a označenie je v súlade s rezolúciou BR OSN č. 1244/1999 a so stanoviskom Medzinárodného súdneho dvora k vyhláseniu nezávislosti Kosova.

                     (2)

                        Nariadenie Európskeho parlamentu a Rady (EÚ) 2020/2172 zo 16. decembra 2020, ktorým sa mení nariadenie Rady (ES) č. 1215/2009, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pridruženia zavedenom Európskou úniou alebo s týmto procesom spojené (Ú. v. EÚ L 432, 21.12.2020, s. 7).

                     (3)

                        Ú. v. ES L 240, 23.9.2000, s. 1. Nariadenie naposledy zmenené nariadením (ES) č. 530/2007 (Ú. v. EÚ L 125, 15.5.2007, s. 1), kodifikované nariadením Rady (ES) č. 1215/2009 z 30. novembra 2009 (Ú. v. EÚ L 328, 15.12.2009, s. 1).

                     (4)

                        WT/L/380.

                     (5)

                        G/C/W/731.

                     (6)

                        Rozhodnutie Rady 94/800/ES z 22. decembra 1994 týkajúce sa uzavretia dohôd v mene Európskeho spoločenstva, pokiaľ ide o záležitosti v rámci jeho kompetencie, ku ktorým sa dospelo na Uruguajskom kole multilaterálnych rokovaní (1986 – 1994) (Ú. v. ES L 336, 23.12.1994, s. 1).

                     (7)

                        WT/L/380.

                     (8)
                  *
                        Týmto označením nie sú dotknuté pozície k štatútu a označenie je v súlade s rezolúciou BR OSN č. 1244(1999) a so stanoviskom Medzinárodného súdneho dvora k vyhláseniu nezávislosti Kosova.

                     (9)

                        Nariadenie Európskeho parlamentu a Rady (EÚ) 2020/2172 zo 16. decembra 2020, ktorým sa mení nariadenie Rady (ES) č. 1215/2009, ktorým sa zavádzajú výnimočné obchodné opatrenia pre krajiny a územia zúčastňujúce sa na procese stabilizácie a pridruženia zavedenom Európskou úniou alebo s týmto procesom spojené (Ú. v. EÚ L 432, 21.12.2020, s. 7).